Page:The booke of thenseygnementes and techynge that the Knyght of the Towre made to his doughters - 1902.pdf/90



Y faire doughters, he that the beste or good seeth, and taketh the bad or euylle, it is good right that after therof he hym repente. I say so by cause that we haue thorugh this world many euylle and badde Ensamples and mo ther be that rather and soner taken the bad than the best or good. They that soo doo ben fooles, for they put them self oute of the ryght way, that is, oute of the commaundements of god, whiche all good and also oure saluacion techeth vs; and he gyueth vs it both by writynges and by lawe, the whiche we hold and sette but litil by. For we see that the moost parte of the world rewleth and guydeth them self after the carnal or flesshely delyte and wylle, and ben ful of veyne glorye and dampnable worship. The one is prowde for his scyence, the other for his Rychesse, somme for their gentylnesse. Other be that ben enuyous of the goodes and worship that they see in other folk more than in them self. Other be that ben yrous and kepe euylle wylle in their hertes to the folk. Other be that ben so esprysed and brennynge in the hete and stynkyng fyre of lecherye that they be wors than wylde beestes. Other ben glotouns & lecherous, whiche taken ouer moche good wynes and of delycate metes. Other also that ben couetous to haue other mennes goode. Other be that ben theues, vsurers, Rauynours, traytours, and backbyters. This maner of folk, thenne, sheweth wel that they be sones and disciples of the deuylle, for wel they ensyewe and folowe the doctryne and faites of hym their mayster, by whoos counceylle and temptacion they be ioyned with synne and lyeng in the way of dampnacion, and therin the deuyll holdeth them faste bounden vnto the tyme of shewynges of very and pure confession. And of this manere the moost parte of the world is entatched and ouercome.